Vincent Hložník

Vincent Hložník (* 22. október 1919, Svederník – † 10. december 1997, Bratislava) bol slovenský maliar, grafik, ilustrátor, sochár a pedagóg, predstaviteľ expresionizmu. Patrí medzi najvýznamnejších predstaviteľov slovenského výtvarného umenia, generácie umelcov druhej svetovej vojny, mladej avantgardy. Ilustroval vyše sto diel svetovej i národnej literatúry. Vo svojej tvorbe reagoval najmä na udalosti druhej svetovej vojny a hovorí o nej v dokumentárnom filme Vincent Hložník z cyklu Profily, ktorý realizovala Slovenská televízia Bratislava v roku 1994 (scenár Tatiana Syneková, réžia Fedor Bartko).

Život

Detstvo 
Narodil sa 22. októbra 1919 vo Svederníku (okres Žilina) v rodine Imricha Hložníka a Márie Hložníkovej, rodenej Puškárovej, ako najstaršie z piatich detí. Jedným zo súrodencov bol aj maliar Ferdinand Hložník. Detstvo prežil v okolí rieky Váh. Už ako chlapec rád kreslil a v štrnástich rokoch si už zvolil autorskú signatúru.

Štúdium 
V roku 1926 začal navštevovať ľudovú školu vo Svederníku a o päť rokov neskôr (1931) nastúpil na meštiansku školu v Žiline. V roku 1933 začal v tomto meste navštevovať reálne gymnázium, kde ho učil kreslenie prof. Zdeněk Balaš, ktorý v ňom okamžite objavil talent.

V roku 1937 – 1942 Hložník nastúpil na Uměleckoprůmyslovú školu v Prahe (špeciálna škola pre kresbu a maľbu) u profesorov Františka Kyselu a Josefa Nováka (1941 – 1942). Školu absolvoval obhájením diplomovej práce na tému „Cirkus“ (figurálna kompozícia „Krasojazdkyňa na koníkovi“ a „Starý komediant“ – šesť tabúľ z leptaného a matovaného skla s celkovým rozmerom 300 x 200 cm). Spolu s ním študovali Viera Horáčková, Ota Janeček, Arnošt Paderlík, Václav Plátek, Zdeněk Seydl a ďalší. Býval v Hradčanskej koleji (1937 – 1939), krátky čas na priváte a v Štefánikovej koleji (1939 – 1942).  

Česká kultúra a výtvarné umenie zvlášť sa v tomto období hlásilo k novým smerovaniam, popri ktorých vznikali významné spolky a skupiny. Výrazne v týchto rokoch rezonovali napríklad umelecké zoskupenia Sedm v říjnu a Skupina 42. Okrem českých umelcov boli v tomto dianí zapojení aj slovenskí maliari, ktorí sa pohybovali v prostredí Umeleckej besedy a boli blízki najmä Skupine 42. Boli to Cyprián Majerník, Bedrich Hoffstúdter, Ján Želibský a Július Nemčík. Najvýraznejšou určujúcou postavou medzi nimi bol maliar Cyprián Majerník.
Majerník i Hložník mali k sebe veľmi blízko. Akýmsi symbolom sa u nich stáva postava Dona Quijota a téma vtedajšej neľahkej doby. Na Hložníka zapôsobila aj výstava Cypriána Majerníka v Pražskej Umeleckej besede v roku 1940.

V rokoch 1945 – 1949 bol členom pražského spolku Mánes, v roku 1945 sa stal zakladajúcim členom Skupiny výtvarných umelcov 29. augusta. V roku 1948 absolvoval študijný pobyt v Taliansku.

V rokoch 1952– 1972 pedagogicky pôsobil na Vysokej škole výtvarných umení v Bratislave, v období rokov 1960 – 1964 tu zastával funkciu rektora. V období normalizácie, v roku 1972, bol z politických dôvodov nútený školu opustiť a začal pôsobiť ako umelec vo voľnom povolaní.

V roku 2009 rodina V. Hložníka darovala Žilinskému samosprávnemu kraju jeho 799 diel a v Považskej galérii umenia bola otvorená stála expozícia jeho tvorby.

Tvorba 
Tvorba Vincenta Hložníka je bohatá. Venoval sa maľbe, grafike, knižnej ilustrácii a je aj autorom výtvarných realizácií v architektúre. Jeho diela venované postaveniu človeka vo svete mali vždy výrazný humanistický, etický a sociálny charakter, ktorý tak určil autorov trvalý príklon ku expresívnemu figurálnemu prejavu.

Začiatky tvorby  
Vincent Hložník začínal na pražskej „umprumke“ v ateliéri všeobecnej a neskôr špeciálnej školy kreslenia a maľby pod vedením prof. Františka Kyselu. Veľa kreslil aj nad rámec školských povinností, zachytával Prahu štetcom, perom a neustále ho inšpirovalo mestské prostredie. Hložníkova prvá výstava na Slovensku bola v roku 1942 v Dome umenia v Bratislave. Vincent Hložník tu ukázal niečo nové: kompozíciu v disharmóniách, ktoré akcentujú expresívny účinok motívu; obnažil anatómiu figúr, deformoval kĺby, nadsadzoval figúry.

Hložník bol výborný kresliar. Dokladuje to množstvo samostatných i kolektívnych výstav doma a v mnohých krajinách Európy, Ameriky a Ázie. Osobitné postavenie v jeho tvorbe mala ilustrácia. Ilustroval vyše tristo kníh, hlavne pre deti, ale aj literatúru pre dospelých.

Sakrálna ikonografia patrí k vrcholom jeho tvorby. Hložník svoje dielo kategorizoval do výtvarných cyklov. Vytvoril litografický cyklus Človek, Fašizmus, Povstanie, Transport, cyklus drevorytov Atómový teror či sériu obrazov Storočie malomocných a cyklus kresieb k ústave.

Úctivo sa vyjadroval k slovenským výtvarným umelcom a mal rád predovšetkým tvorbu Ľudovíta Fullu, Miloša Bazovského, Martina Benku a Kolomana Sokola. Jeho cykly zjavení anjelov a zvieracích svetov, chorých interiérov sú veľmi známe. Svoje posolstvo predstavuje zložitou formou.

Pedagogická éra 
Na základe listu a prosby Rudolfa Pribiša sa rozhodol pre pedagogické pôsobenie na Vysokej škole výtvarných umení v Bratislave. Od roku 1952 – 1972 pôsobil na VŠVÚ v Bratislave ako pedagóg a vedúci Oddelenia voľnej grafiky (pôvodne Oddelenie grafiky) a knižnej ilustrácie, jeden rok ako spoluzakladajúci pedagóg a vedúci oddelenia monumentálneho maliarstva. 1955 – 1959 – prorektor VŠVÚ v Bratislave (rektorom bol prof. Jozef Kostka).

Charakteristika celoživotnej tvorby 
Jeho dominantnou témou bolo povstanie človeka v jeho svete. Vincent Hložník ju realizoval vo viacerých výtvarných druhoch a technikách. Napriek sa jeho dielo nedá zredukovať na niekoľko okruhov s pevnou tematickou skladbou. Prekvapoval novou invenciou, a to tak v námetovej, ako aj vo významovej zložke diela. Inšpiráciu čerpal zo svojich snov, intelektuálneho zázemia, ale aj z každodenného života. Predovšetkým jeho pričinením nadobúda slovenské umenie črty morálnej a profesionálnej zodpovednosti so zdôraznením intelektuálnej individuality tvorcu. 

Vincent Hložník, zakladateľ slovenskej modernej grafiky, zomrel 10. decembra 1997 vo veku sedemdesiatosem rokov v Bratislave.

Diela 
Vincent Hložník patrí k medzivojnovej generácii, ktorá v druhej vlne moderny etablovala moderný výraz. V jeho tvorbe nachádzame podnety z európskeho umenia aj domácej avantgardy. V ranom období Hložník prijíma odkaz Picassa a expresionizmu (40. roky). V 50. rokoch sa viac sústredil na grafiku, ktorá so sebou prinášala humanizmus a kritický realizmus. V tomto období vzniká rad jeho cyklov, na ktorých možno sledovať jeho štýlový vývoj. Ten vtedy smeroval k neosurrealizmu a abstrakcii, v 60. rokoch dovedenej až po samú hranicu. Ani teraz úplne neopúšťa figuratívnosť. Postupne sa k nej vracia a formuje si novú výtvarnú reč. U Hložníka je typické vzájomné ovplyvňovanie maľby a grafiky. Grafika je ale viac dynamická a má väčšiu otvorenosť, miestami je až dokumentom aktuálnej situácie. 

V nemalej miere sa tiež podieľal na známkovej tvorbe. Jeho známky Býci, Nad Tatrou sa blýska či List z Apokalypsy boli vytlačené v pražských tlačiarňach. Jeho známku Veľká noc vydala Slovenská pošta len nedávno, 15. marca 2007.

Maľby (výber) 
 Večerná balada. 1941. olej na plátne, 490 x 1190 mm, súkromná zbierka
 Hlava. 1942. akvarel, 500 x 300 mm, súkromná zbierka
 Vyhnaní vojnou. 1944. tempera, gvaš na papieri, 460 x 680 mm, súkromná zbierka
 Utečenci. 1945. tempera na lepenke, 400 x 850 mm, súkromná zbierka
 Býci. 1969. tempera, 980 x 980 mm,
 Klietka. 1972. olej na lepenke, 660 x 370 mm,
 Ľudia a dravci. 1982. 1750 x 850 mm

Grafiky a ilustrácie (výber) 
 Za Volhou nie je zem IV. 1960. dvojfarebný linoryt, 220 x 250 mm, Oravská galéria
 Čínske rozprávky II. 1960. farebný linorez, 180 x 255 mm, Oravská galéria
 Slnko. 1962. farebný drevorez na papieri, 530 x 540 mm, súkromný majetok
 Odyssea. 1963. farebná litografia, 140 x 350 mm, Oravská galéria 
 Faust II. 1964. linorez, 400 x 255 mm, Oravská galéria 
 Stretnutia / K poézii L. Novomeského. 1971. linoryt, 665 x 487 mm, SNG
 Jazdci. List z cyklu Apokalypsa. 1975. 270 x 185 mm, SNG
 Kruh. 1978. 285 x 206 mm, SNG
 Býci. 15.12.1994. poštová známka, rotačná oceľotlač v kombinácii s hĺbkotlačou, 40 x 50 mm

Sochy (výber) 
 Žena, bronz. 400 mm, Art-galéria- Schürger, Tvrdošín 
 Danae, bronz. Art-galéria- Schürger, Tvrdošín
 Akt I. bronz. 560 mm, Galéria Art Nouveau, Liptovský Mikuláš 
 Akt II. bronz. 400 mm, Galéria Art Nouveau, Liptovský Mikuláš

Hodnota diel  
S dielami V. Hložníka sa na aukciách obchoduje pomerne často. Dlhodobo sa dosahovala pomerne nízka cenová úroveň, nezodpovedajúca významu V. Hložníka v slovenskom výtvarnom umení. V poslednom čase sa však jeho zberateľské, a teda aj komerčné renomé prudko zvýšilo, najmä čo sa týka diel z obdobia 40-tych rokov.

Najvyššie dosiahnuté konečné ceny diel 
 29 044,- EUR Mŕtvy klaun. 1944. olejová tempera na kartóne. 520 x 870 mm (80. letná aukcia, 10.6.2008)
 27 500,- EUR Cirkus. 1946. tempera, gvaš na kartóne. 460 x 680 mm (100. jubilejná večerná aukcia, 15.11.2011)
 18 000,- EUR Jazdec. 1994. olej na kartóne. 1430 x 900 mm (100.jubilejná večerná aukcia, 15.11.2011)
 18 000,- EUR Leto. 1949. olej na lepenke. 500 x 325 mm.

Výstavy 
Počas života mal viacero domácich i zahraničných samostatných výstav, napr. v Bratislave (1942, 1943, 1948, 1949, 1957, 1962), Budapešti (1957), Mexiko City (1958) a Londýne (1965). Súborné výstavy mu Slovenská národná galéria zorganizovala v rokoch 1975 a 1984. 

Súčasné galérie sa k dielu Vincenta Hložníka vracajú. Napríklad v roku 2006 Galéria moderného umenia v Čunove usporiadala výstavu jeho olejov. Hložník daroval Slovenskej republike sto obrazov zo svojho celoživotného diela na národný poklad. Jeho želaním bolo, aby tento unikátny dar spravovala Matica slovenská. V novembri 2007 Matica usporiadala výstavu z výberu týchto diel pod názvom Hlboko v slovenskej zemi v galérii Matice.

Diela Vincenta Hložníka sú zastúpené vo všetkých slovenských verejných a štátnych galériách. Napr. v Považskej galérii umenia v Žiline je stála expozícia predstavujúca výber z jeho celoživotnej maliarskej tvorby od 40. rokov až po druhú polovicu 90. rokov 20. storočia. Výraznú časť diel do zbierky galérie venovala manželka výtvarníka Viera Hložníková.

Samostatné výstavy (výber) 
 1942 – Obrazy a kresby, Dom umenia, Bratislava (SK)
 1943 – Pastely a kresby Vincenta Hložníka, Dom umenia, Bratislava (SK)
 1948 – Výstava grafiky Vincenta Hložníka, Bratislavský umelecký kabinet, Bratislava (SK)
 1957 – Výstava grafiky a ilustrácií, Budapešť (HU)
 1958 – Grafika a ilustrácie, Mexico-City, Kyjev, Berlín, Japala (MX, UA, DE, E)
 1959 – Grafika a ilustrácie, Bogota, Havana (CO, C)
 1962 – Vincent Hložník – Protivojnové cykly, Dům pánů z Kunštátu, Brno (CZ)
 1965 – Výstava grafiky, Ladengalerie, Západný Berlín (D)
 1978 – Tradície drevorezu a drevorytu na Slovensku, Národný umelec Vincent Hložník, Grafika 1945 – 1977, Oblastná galéria, Banská Bystrica (SK) 
 1979 – Výstava grafiky. Pri Príležitosti umelcových 60. narodenín, Galerie Václava Špály, Praha (CZ) 
 1982 – Národní umělec Vincent Hložník: Obrazy, pastely, grafika, Výběr z tvorby 1970 – 1980, Galerie výtvarného umění, Ostrava (CZ) 
 1983 – Retrospektívna prehliadka diela národného umelca Vincenta Hložníka v rámci II. bienále grafiky Varna ´83, Palác športu a kultúry, Varna (BG) 
 1985 – Vincent Hložník – Súborné dielo, Obrazy a grafiky, Národní galerie, Praga (Reinštalácia výstavy v SNG) (CZ) 
 1987 – Z Apokalypsy, Oblastní galerie výtvarného umění, Gottwaldov (CZ)
 1988 – Vincent Hložník v kresbe, Považská galéria, Žilina (SK)
 1994 – Vincent Hložník – sto diel. Výber z diel – dar autora na národný poklad Slovenskej republiky, Galéria Júliusa Jakobyho, Košice (SK) 
 1997 – Výber z tvorby Vincenta Hložníka, Galéria Klasik, Žilina (SK) 
 2014 - Posolstvá a vízie - 40te roky 20. storočia, Galéria Nedbalka, Bratislava (SK)

Kolektívne výstavy (výber) 
 1938 – Študentská výstava. (Spoločná výstava so spolužiakmi Z. Seydlom, A. Paderlíkom, V. Plátkom a i.), Smetanovo muzeum, Praha (CZ) 
 1943 – 6. členovská výstava Spolku slovenských výtvarných umelcov, Dom umenia, Bratislava (SK) 
 1945 – I. členská výstava Skupiny výtvarných umelcov 29. augusta, Žikešův salon, Praha (CZ) 
 1947 – Výstava výtvarného umenia, Luzern (CH)
 1948 – Medzinárodná výstava vo Forte dei Marni (I)
 1950 – Československé umenie, Budapešť (HU)
 1951 – I.přehlídka československého výtvarného umění 1949 – 1951, Jízdárna Pražského hradu,Praha (CZ) 
 1953 – Československá grafika, Kodaň, Oslo, Helsinki (DK, N, FIN)
 1957 – Medzinárodná výstava grafiky, Brighton (UK)
 1958 – XXIX. Biennale Internacionale d´Arte, Benátky (I)
 1959 – Bienal do museu de arte moderna, Sao Paulo (BR)
 1962 – Výstava Skupiny 29. augusta, Malá scéna, Bratislava (SK)
 1964 – Súčasná slovenská grafika, Liptovské múzeum, Ružomberok (SK)
 1965 – Profile V. Tsechoslowakische Kunst heute, Städtische Kunstgalerie, Bochum (D)
 1967 – Tjeckoslovakisk nutidkonst, Sveagalleriet, Štokholm – Hedendaagse Tsjecho – Slovaakse Kunst, Koninklijke Academie voor Schone Kunsten, Antverpy (S, B) 
 1968 – Contemporary prints of Czechoslovakia. National Gallery of Canada, Ottawa – Contemporary Slovak Graphics, New Delhi (CDN, IND) 
 1970 – 25 lat slowackiej grafiki, Muzeum Narodowe, Krakov (PL)
 1973 – Czeska i slowacka grafika wspólczesna, Varšava (PL)
 1975 – Tridsať víťazných rokov, Centrálna sieň mesta Moskvy (Manéž), Moskva (RUS)
 1977 – Ilustrácia ruskej a sovietskej literatúry, Galéria mesta Bratislavy, Bratislava (SK) 
 1980 – Tshekkoslovakialaisia kuvia, Helsinkgin Taidehalli, Helsinki (FIN)
 1982 – XYLON, Medzinárodná výstava drevorezu a drevorytu, Viedeň (A)

Ocenenia 
Vincent Hložník získal za svoje dielo množstvo významných ocenení doma aj v zahraničí. V roku 1992 mu udelila medzinárodná porota cenu Prix d´honneur za grafiku.
 1941 – Prvá cena za školskú prácu na UMPRUM v Prahe
 1947 – Cena Matice slovenskej za ilustráciu
 1953 – Prvá cena v súťaži 29. augusta, ktorú organizoval Zväz protifašistických bojovníkov 
 1954 – Prvá cena za grafiku v súťaži k 10. výročiu Slovenského národného povstania so zreteľom na cyklus Povstanie 
 1954 – Prvá cena Povereníctva školstva a kultúry za ilustrácie
 1955 – Prvá cena v súťaži k 10. výročiu oslobodenia za cyklus Cesta k oslobodeniu
 1955 – Prvá cena Povereníctva školstva a kultúry za ilustrácie
 1956 – Titul laureát štátnej ceny za cyklus Cesta k oslobodeniu
 1956 – Prvá cena Povereníctva školstva a kultúry za ilustrácie
 1960 – Prvá cena v celoštátnej súťaži k 15. výročiu zrodu ľudovodemokratickej ČSR za cyklus ilustračných linoleorytov k dielu Janka Jesenského Národu 
 1961 – Prvá cena v súťaži KSČ v boji za socializmus a komunizmus
 1961 – Prvá cena v súťaži k 40. výročiu založenia KSČ
 1962 – Cena Cypriána Majerníka
 1963 – Slovenská cena za grafiku a knižnú ilustráciu
 1963 – Cena vydavateľstva Mladé letá za ilustrácie knihy Jasietka
 1965 – Cena vydavateľstva Mladé letá za ilustrácie knihy Wilhelma Hauffa: Rozprávky z púšte i mora 
 1967 – Čestné uznanie za návrhy na poštovné známky
 1969 – Čestné uznanie v súťaži o najkrajšiu knihu ČSSR
 1971 – Tretia cena v súťaži k 50. výročiu založenia KSČ
 1982 – Cena vydavateľstva Mladé letá za ilustrácie knihy H. Ch. Andersena: Snežienka
 1983 – Cena ZSVU za rok 1983. Medaila československého mierového hnutia

Najvyššie dosiahnuté ocenenie 
 1948 – Čestné uznanie za obraz Trio na Medzinárodnej výstave vo Forte dei Marmi
 1954 – Titul laureát štátnej ceny za grafické cykly Vojna, Fašizmu a Povstanie
 1955 – Druhá cena za grafiku na výstave pri príležitosti Svetového festivalu mládeže vo Varšave 
 1958 – Cena David Bright Foundation na XXIX. Bienále výtvarného umenia v Benátkach za cyklus grafických listov Agónia vojny a knižné ilustrácie. 
 1959 – Strieborná medaila za ilustrácie detských kníh na Medzinárodnej knižnej výstave v Lipsku za ilustrácie knihy Daniela Defoa: Robinson Crusoe. 
 1959 – Zlatá medaila v kategórii najlepšieho grafického učilišťa pre Oddelenie voľnej grafiky a knižnej ilustrácie VŠVU (vedúci prof. Vincent Hložník) na Medzinárodnej knižnej výstave v Lipsku 
 1961 – Cena Fraňa Kráľa za ilustrácie knihy Mačkin dom
 1965 – Strieborná medaila na Medzinárodnej knižnej výstave v Lipsku za ilustrácie knihy Wilhelma Hauffa: Rozprávky z púšte i mora 
 1966 – Zaradenie do výberu československých najkrajších kníh
 1967 – Cena Fraňa Kráľa za ilustračnú tvorbu pre deti
 1967 – Výročná cena Víta Nejedlého ku dňu Československej armády
 1968 – Titul národný umelec. Zaradenie do výberu československých najkrajších kníh
 1976 – Najvyššia cena za šesťkorunovú známku a za grafické riešenie listu a obálky k 1. výročiu Helsinskej konferencie, udelená pri príležitosti Dňa československej poštovej známky 

 1980 – Veľká cena na VI. medzinárodnom bienále drevorezu a drevorytu v Banskej Bystrici
 1981 – Grand Prix (Zlatá plakety I. bienále grafiky Varna´81) vyhradená pre zahraničných účastníkov na I. bienále grafiky vo Varne. 
 1991 – Rad T.G. Masaryka III. stupňa
 1992 – Cena Matice slovenskej Orol Tatranský
 1992 – Prix d´honeur na XX. medzinárodnom bienále drevorezu a drevorytu v Banskej Bystrici 
 1995 – Pocta Dominika Skuteckého za prínos k rozvoju slovenského moderného výtvarného umenia, ktorú udeľuje minister kultúry SR

Bibliografia 
 PROCHÁDZKA, M. 1955. Vincent Hložník – Grafická tvorba. Bratislava: SVKL
 MATUŠTÍK, R. 1962. Vincent Hložník. Maľba a grafika 1941 – 1961. Bratislava: SVKL
 MATUŠÍK, R., BREIER, P. 1969. Udelenie zraku. K päťdesiatinám V. Hložníka. Bratislava: Smena  
 PETERAJOVÁ, Ľ. 1975. Umenie proti fašizmu. Nár. um. V .Hložník. Tvorba z rokov 1939 - 1945 (katalóg výstavy). Bratislava: MK SSR, SNG
 SAUČIN, L. 1978. Tradície drevorezu a drevorytu. Nár.um. Prof. V.Hložník (súčasť katalógu výstavy). Banská Bystrica: Oblastná galéria 
 ABELOVSKÝ, J., TROJANOVÁ E. 1984. Vincent Hložník. Súborné dielo (katalóg výstavy). Bratislava: SNG
 TROJANOVÁ, E. 1985. Dielo V. Hložníka. in: Výtvarný život, roč. 30, č. 3
 VÁROSS, M. 1987. Vincent Hložník. In: Ars, č.1
 ABELOVSKÝ, J., TROJANOVÁ E. 1991. Vincent Hložník. Grafické dielo (katalóg výstavy). Bratislava: Slov.výtvarná únia
 BARTKOVÁ, Z. 1994. Vincent Hložník. Grafika. (katalóg výstavy). Banská Bystrica: Štátna galéria
 BREIER, P. 2005. Vincent Hložník (v mojich fotografiách a spomienkach). Bratislava: Petrus, ISBN 80-889-3990-9

Autorské monografie, recenzie, kritiky, články, správy a iné (výber) 
 MUDROCH, J. 1942. Čerstvý talent Vincenta Hložníka. Elán, 12, č.5, s.6
 VÁROSS, M. 1948. Výstava Hložníkových grafík. Kultúrny život, č.7
 GREGOROVIČOVÁ, Ľ. 1957. Obrazy v knihách (o Hložníkových knižných grafikách). Nová literatúra, 1, č.3, s.2 a 4 
 -jh-. 1957. Stretnutie s Vincentom Hložníkom (interview so slovenským maliarom). Život, 7, č. 21, s.5 
 HLOŽNÍK, V., LÍŠKA, J. 1960. Rozhovor v ateliéri. Mladá fronta, 24.8.
 LUXOVÁ, V. 1962. Nové grafické cykly Vincenta Hložníka. Výtvarný život, 7, č. 7, s. 242 –245 
 MATUŠÍK, R. 1962. Vincent Hložník. Maľba a grafika 1941 – 1961 (katalóg výstavy). Bratislava: SFVU 
 VACULÍK, K. 1963. O jednom pochopení Hložníkovej tvorby. Kultúrny život, 18, č. 14, s. 8
 HLOŽNÍK, V. 1964. Démocratie nouvelle, č. 4, s. 81 – 88
 HLOŽNÍK, V. 1965. Naša pýcha, naša hrdosť (Ľudovít Fulla). Život, č. 47, s. 4 – 5
 HLOŽNÍK, V., MOJŽIŠ, J. 1965. Slovenské pohľady, 81, č.5
 KOHÚT, L. 1967. O knižných ilustráciách Vincenta Hložníka. Ars, 1, č. 1, s.4
 HUPKA, G. 1969. Umenie ako zbraň humanizmu ( k päťdesiatke národného umelca Vincenta Hložníka) Bojovník, 1, č. 21, s. 8 
 MATUŠÍK, R. 1970. Hložníkové dialógy. Typografia, 73, č. 5, s. 141 – 148
 DVOŘÁKOVÁ, H., HLOŽNÍK, V. 1971. Umenie sa musí žiť. Stojí zato žiť tento život
 HLOŽNÍK, V. 1974. Pyramída, 4, č. 41, s. 1297
 PETRÁNSKY, Ľ. 1997. Vincent Hložník. Bratislava: Slovenský Tatran, s.r.o., ISBN 80-222-0468-4  
 PETRÁNSKY, Ľ. 2014. Vincent Hložník. Bratislava: Galéria Nedbalka, n.o. ISBN 978-80-971269-8-8

Katalógy (výber) 
 VACULÍK, K. 1943. Pastely a kresby Vincenta Hložníka, Bratislava
 MATUŠÍK, R. 1960. Katalóg výstavy Vincenta Hložníka, Varšava
 ABELOVSKÝ, J., TROJANOVÁ, E. 1984. Vincent Hložník, Súborné dielo. Kat. výst., SNG, Bratislava 
 GALÉRIA JÚLIUSA JAKOBYHO. 1994. Vincent Hložník/100 diel. Výber z diel – daru autora na Národný poklad Slovenskej republiky, Košice
 MAZÚR, M. 2009. Vincent Hložník – Život a dielo. Žilina: Považská galéria umenia v Žiline, ISBN 978-80-88730-72-9 – online katalóg

Referencie

Pozri aj 
 Slovenské umenie 20. storočia

Iné projekty

Externé odkazy

Bibliografické 
 Arslexicon.sk 
 Arslexicon.sk 
 Artfacts.net 
 Artgallery.sk 
 Galerianz.eu 
 Infofila.cz 
 Osobnosti.sk 
 Obnova.sk 
 PORT.sk

Diela 
 Web umenia
 Antik.sk
 Artbohemia.cz
 Artgallery.sk
 Art-galéria- schürger
 Artcapital.sk
 Dartesro.sk
 Galéria-art.sk
 SOGA.sk
 whiteweiss.sk
 Nitrianska galéria
 Považská galéria umenia v Žiline – online katalóg Vincenta Hložníka k stálej expozícii galérie

Slovenskí maliari
Osobnosti zo Svederníka
Česko-slovenskí národní umelci